Svend Auken (S), 1999-03-03:
I lighed med udenrigsministeren vil jeg gerne sige ordførerne tak for en positiv modtagelse af redegørelsen og for mange gode råd.
Regeringen ser meget positivt på det forslag, som flere ordførere har bragt frem, om at få en mere grundig diskussion
af miljødelen af MIKA-indsatsen
Og med det tænker jeg både på den indsats, vi har gjort i Central- og Østeuropa, den indsats, der er sket i den tredje verden, altså i syd, både fra Danceds side og fra Danidas side, og også den indsats, der er sket i Arktis.
Jeg tror ikke, der var nogen ordførere, der nævnte Arktis undervejs, men jeg vil bare understrege, at der også dér er sket en meget værdifuld indsats for miljøet.
Vi har til brug for den diskussion en evaluering af såvel miljøbistanden i øst som Danceds indsats i syd.
Jeg glæder mig naturligvis over det meget flotte resultat, der er ifølge evalueringen af indsatsen i øst.
Jeg glæder mig også over, at Danced efter nogle vanskelige startvilkår, hvor man meget hurtigt skulle i gang, tilsyneladende har overvundet disse vanskeligheder og nu også efter den evaluering, vi har modtaget, er inde i en god gænge.
Jeg vil dog gerne understrege, at der er et meget betydeligt samarbejde allerede nu mellem indsatsen i Danced og indsatsen i Danida.
Vi har et fælles rådgivende udvalg, hvor vi koordinerer indsatsen - vi prøver i øvrigt også at have en tæt kontakt
med Folketinget
Danced er ikke blevet bygget op som et selvstændigt apparat med egne repræsentationer, tværtimod foregår indsatsen fra de danske repræsentationer i de lande, vi samarbejder med, og på det kollegiale plan er der et dagligt samarbejde.
Men det er jo ikke ensbetydende med, at tingene ikke kan gøres bedre, og jeg synes, det er fint at få en diskussion om dette.
Jeg vil gerne til hr. Hald Madsen sige, at det ikke er rigtigt, når han kritiserer os for at have brugt Dancedmidler til at købe en ovn i Malaysia til forbrænding af farligt affald.
Den støtte, man har givet fra dansk side, er til selve projektet med at indsamle miljøfarligt affald og stille de nødvendige kvalitetskrav.
Det er det malaysiske firma selv, der har indkøbt ovnen, og det er i øvrigt sket i international konkurrence, hvor også danske firmaer deltog, og jeg var ked af, at Vølund ikke fik den opgave i sin tid.
Så skal jeg sige som mit afsluttende punkt, at jeg synes, at ideen med i en fremtidig drøftelse at tage spørgsmålet om Østersøen versus andre områder i Central- og Østeuropa op, når vi taler om miljøbistand, er rigtig.
Jeg glæder mig over, at der er bred tilslutning til, at vi giver absolut førsteprioritet til vores nærområde omkring Østersøen.
Men vi har en interesse i at lægge en førsteprioritet i det samarbejde, der sker omkring Østersølandene.
Men det er min erfaring, at vi derudover har gjort et ganske fortræffeligt arbejde med små midler i andre lande.
Og det er mit indtryk, at vi ikke mindst i forhold til de tidligere sovjetrepublikker har en vældig opgave, som ingen andre tager sig på, og hvor vi selvfølgelig skal prioritere midlerne meget opmærksomt, men hvor vi ved, at behovet er enormt, og vi ved, at interessen fra de pågældende landes miljømyndigheder er meget stor. Så selv om vi er enige om at fastholde prioriteringen af nærområderne, så synes jeg, tanken om at kunne gå ind andre steder også målrettet er en rigtig tanke, som jeg siger tak for.
Regeringen ser frem til sådan en bred drøftelse af vores miljøindsats inden for de indsatsområder, vi beskrev før, og hvis det er muligt at finde tid til det inden sommerferien, så medvirker vi altså meget gerne til det og er glade for, at det er gået så godt indtil nu, men er selvfølgelig klar over, at det kan gøres bedre i fremtiden.